Omul-Păianjen: Niciun drum spre casă

***Omul-Păianjen: Niciun drum spre casă*** (titlu original *Spider-Man: No Way Home*) este un film cu supereroi american lansat în anul 2021 bazat pe personajul Omul-Păianjen din universul Marvel Comics, co-produs de Columbia Pictures și Marvel Studios și distribuit de Sony Pictures Releasing. Este continuarea filmelor *Omul-Păianjen: Întoarcerea acasă* (2017) și *Omul-Păianjen: Departe de casă* (2019) și este al 27-lea film din Universul Cinematic Marvel (MCU). Este regizat de Jon Watts, scris de Chris McKenna și Erik Sommers, și îi are pe Tom Holland în rolul lui Peter Parker / Omul-Păianjen împreună cu Zendaya, Benedict Cumberbatch, Jacob Batalon, Jon Favreau, Jamie Foxx, Willem Dafoe, Alfred Molina, Benedict Wong, Tony Revolori, Marisa Tomei, Andrew Garfield și Tobey Maguire. În film, Parker îl roagă pe Dr. Stephen Strange (Cumberbatch) să-i facă pe toți cei care îl cunosc ca Omul-Păianjen să uite acest lucru, după ce identitatea sa secretă i-a fost făcută publică în *Departe de casă*, dar vraja lui Strange deschide multiversul și permite intrarea în universul lui Parker a cinci antagoniști din realități alternative.

Un al treilea film cu Omul-Păianjen din universul MCU a fost plănuit încă de la producția filmului *Întoarcerea acasă* în 2017. În august 2019, negocierile dintre Sony și Marvel Studios s-au încheiat cu Marvel părăsind proiectul; cu toate acestea, reacția negativă a fanilor la aflarea veștii a dus la noi discuții între cele două companii o lună mai târziu. Era plănuit ca Watts, McKenna, Sommers, și Holland să se reîntoarcă. Filmările au început în octombrie 2020 în New York City, după care s-au mutat în Atlanta o lună mai târziu; filmările s-au încheiat în martie 2021. *Niciun drum spre casă* explorează conceptul multiversului și face conexiuni cu foștii Oameni-păianjen, numeroși actori reluându-și rolurile din filmele anterioare, regizate de Sam Raimi și Marc Webb. Întoarcerea foștilor actori Maguire și Garfield a fost subiect de speculație și, atât Sony cât și Marvel au încercat să țină acest lucru secret cât mai mult timp posibil.

*Omul-Păianjen: Niciun drum spre casă* a avut premiera la Fox Village Theatre în Los Angeles pe 13 decembrie 2021 și a fost lansat în cinematografe pe 17 decembrie 2021, ca parte a Fazei 4 din MCU. Filmul a fost întâmpinat pozitiv de către critici, care au lăudat povestea, traiectoria, secvențele de acțiune și jocul actorilor. A încasat peste 1,9 miliarde $ internațional, devenind cel mai bun film al anului 2021, al șaselea cel mai profitabil film din toate timpurile, dar a doborât și numeroase alte recorduri de încasări, inclusiv acela de cel mai bun film lansat în timpul pandemiei de COVID-19. Filmul a primit numeroase premii și nominalizări, inclusiv o nominalizare pentru Cele mai bune efecte vizuale la Premiile Oscar 2022. O continuare este în dezvoltare.

## Sinopsis

Când identitatea secretă a lui Peter Parker e dezvăluită, el îi cere ajutorul lui Doctor Strange, ca să facă lumea să uite că e Omul-Păianjen. Dar vraja nu merge bine, distruge multiversul și aduce răufăcători care ar putea distruge lumea.

## Premisă

Pentru prima dată în istoria filmelor cu Spider-Man, prietenosul erou al cartierului trăiește fără mască, dar și fără posibilitatea de a separa viața normală de cea de supererou. Când are nevoie de ajutorul lui Doctor Strange, miza crește mai mult decât oricând, ceea ce îl obligă pe Peter să privească cu alți ochi realitatea de a fi Spider-Man.

## Poveste

După ce Quentin Beck îi înscenează lui Peter Parker fărădelegile și îi dezvăluie identitatea ca și Omul-Păianjen, Parker, prietena lui MJ, cel mai bun prieten Ned și mătușa May sunt interogați de Departamentul de Control al Daunelor. Avocatul Matt Murdock / Daredevil îl achită pe Parker, dar grupul ajunge într-o lumină negativă. După ce Parker, MJ, și Ned aplică la MIT și sunt respinși, Parker se duce la New York Sanctum pentru a-l ruga pe Stephen Strange să-l ajute. Strange sugerează o vrajă care să-i facă pe toți să uite că Parker este Omul-Păianjen, dar aceasta devine coruptă atunci când Parker cere în mod repetat alterații, pentru ca cei dragi să-și păstreze amintirile. Strange își retrage vraja și îl izgonește pe Parker.

Parker încearcă să convingă un administrator de la MIT să reia în considerare admiterile lui MJ și Ned, dar este atacat de Otto Octavius. Octavius preia o parte din nanotehnologia din costumul lui Parker și o atașează de brațele sale, lucru ce îi permite însă lui Parker să le dezactiveze. În timp ce Norman Osborn sosește și atacă, Strange îl teleportează pe Parker înapoi în Sanctum și îl închide pe Octavius într-o celulă lângă Curt Connors. Strange explică că, înainte să apuce să închidă vraja, anumiți oameni ce cunoșteau identitatea lui Parker au intrat în acest univers. El le ordonă lui Parker, MJ și Ned să-i găsească și să-i captureze; ei reușesc să-i găsească și captureze pe Max Dillon și Flint Marko.

Osborn își recapătă controlul în defavoarea personalității lui Green Goblin. El se duce într-o clădire F.E.A.S.T., acolo unde îl găsește May, iar Parker îl aduce la Sanctum. În timp ce își discută bătăliile cu Omul-Păianjen, Osborn, Octavius și Dillon realizează că au fost scoși din universul lor chiar înainte să moară. Strange se pregătește să anuleze definitiv vraja și să-i trimită pe fiecare antagonist în universul propriu, dar Parker spune că aceștia trebuie vindecați de puterea lor pentru a le preveni moartea la reîntoarcerea în universul propriu. Parker fură vraja, îl blochează pe Strange în Dimensiunea Oglinzilor și, împreună cu May, îi duce pe antagoniști la apartamentul lui Happy Hogan. Îl vindecă pe Octavius, dar personalitatea Goblin a lui Osborn recapătă controlul și îi convinge pe restul răufăcătorilor să-l trădeze pe Parker. În timp ce Dillon, Marko și Connors scapă, Osborn o rănește fatal pe May. Înainte să moară, May îi spune lui Parker că "odată cu puterea, vine și responsabilitatea".

Ned descoperă că poate crea portaluri folosind inelul lui Strange, cu care el și MJ încearcă să-l localizeze pe Parker. În schimb, ei îi găsesc pe "Peter 2" și "Peter 3", versiuni alternative ale lui Parker care au fost aduse odată cu vraja lui Strange. Grupul îl găsește pe Parker, iar cei trei împărtășesc poveștile comune despre cum i-au pierdut pe cei dragi. Ei îl încurajează pe Parker să lupte în memoria lui May, după care cei trei dezvoltă antidoturi pentru antagoniștii lor. Aceștia îi momesc pe Dillon, Marko și Connors la Statuia Libertății, acolo unde Peter 2 și Parker îi vindecă pe Marko și Connors, în timp ce Octavius sosește pentru a-l vindeca pe Dillon. Ned îl eliberează pe Strange din Dimensiunea Oglinzilor cu un portal.

Osborn ajunge și dezlănțuie vraja, iar mai mulți antagoniști din alte universuri încep să apară. Strange încearcă să-i oprească, în timp ce un Parker furios încearcă să-l omoare pe Osborn. Peter 2 îl oprește, iar Peter 3 îl ajută pe Parker să-i injecteze antidotul lui Osborn, restabilindu-i sănătatea mintală. Parker realizează că singura soluție pentru a proteja multiversul este să fie șters din memoria tuturor, cu ajutorul lui Strange, în timp ce îi promite lui MJ și Ned că îi va găsi din nou. Vraja este dusă la capăt și fiecare este dus înapoi în propriul univers—inclusiv Eddie Brock, care lasă în urmă o fărâmă de simbiot. Două săptămâni mai târziu, Parker o vizitează pe MJ și Ned pentru a reface cunoștință, dar se răzgândește. În timp ce jelește la mormântul lui May, are o conversație cu Hogan și devine hotărât să meargă mai departe, făcându-și un nou costum și ocupându-se de cartier.

## Distribuție

* Tom Holland în rolul lui Peter Parker / Omul-Păianjen
* Zendaya în rolul lui Michelle "MJ" Jones-Watson
* Benedict Cumberbatch în rolul lui Dr. Stephen Strange
* Jacob Batalon în rolul lui Ned Leeds
* Jon Favreau în rolul lui Harold "Happy" Hogan
* Jamie Foxx în rolul lui Max Dillon / Electro
* Willem Dafoe în rolul lui Norman Osborn / Green Goblin
* Alfred Molina în rolul lui Otto Octavius / Doctor Octopus
* Benedict Wong în rolul lui Wong
* Tony Revolori în rolul lui Eugene "Flash" Thompson:
* Marisa Tomei în rolul lui May Parker
* Andrew Garfield în rolul lui Peter Parker / Omul-Păianjen
* Tobey Maguire în rolul lui Peter Parker / Omul-Păianjen

Rhys Ifans reia rolul lui Dr. Curt Connors / Lizard, un cercetător de la Oscorp din seria lui Webb, care s-a transformat într-o reptilă uriașă după ce a încercat să își recapete brațul. Thomas Haden Church reia rolul lui Flint Marko / Sandman, un pungaș din *Omul-Păianjen 3,* care a primit abilități nisipoase după un accident. Atât Ifans, cât și Church au furnizat vocile, dar forma umană de la final a fost obținută cu ajutorul arhivelor de la *Uimitorul Om-Păianjen* și *Omul-Păianjen 3*, respectiv. Charlie Cox reia rolul lui Matt Murdock din seria televizată pe Netflix, iar Tom Hardy reia rolul lui Eddie Brock / Venom într-o apariție cameo la scena de final.

Din filmele anterioare MCU, își reiau rolurile: Angourie Rice în rolul lui Betty Brant, colega de clasă a lui Parker și fosta prietenă a lui Ned; Hannibal Buress în rolul antrenorului Wilson, profesorul de educație fizică de la Midtown School of Science and Technology; Martin Starr în rolul lui Roger Harrington, profesor al lui Parker; J. B. Smoove în rolul profesorului Julius Dell; și J. K. Simmons în rolul lui J. Jonah Jameson, gazda *TheDailyBugle.net*. Jake Gyllenhaal apare ca Quentin Beck / Mysterio prin arhivă de la *Departe de casă*. Mai apar în film, Paula Newsome în rolul administratoarei de la MIT, Arian Moayed în rolul agentului Cleary de la Departamentul de Control al Daunelor, Mary Rivera în rolul bunicii lui Ned, și Cristo Fernández în rolul barmanului ce îl servește pe Brock. Fratele lui Holland, Harry, trebuia să apară în rolul unui dealer de droguri, dar scenele sale au fost eliminate din variantă finală. Lexi Rabe, cea care a jucat-o pe fiica lui Tony Stark, Morgan, în *Răzbunătorii: Sfârșitul jocului* (2019), a avut o apariție care a fost eliminată însă din variantă finală.

## Referințe

1. ↑ Omul-Păianjen: Niciun drum spre casă • HBO Max (hbomax.com)
2. ↑ Spider-Man: No Way Home - Omul-Păianjen: Niciun drum spre casă (2021) - Film - CineMagia.ro